തൃശ്ശൂര്‍: രണ്ട് കുട്ടികളുടെ അമ്മയായ യുവതി ആത്മഹത്യ ചെയ്ത സംഭവത്തില്‍ ക്ഷേത്രത്തിലെ കോമരത്തെ അറസ്റ്റ് ചെയ്തതിനെതിരേ ബിജെപി. ഹിന്ദു ആചാരങ്ങളെ തകര്‍ക്കാന്‍ സിപിഎമ്മുമായി ചേര്‍ന്ന് പോലീസ് ഒത്തുകളിക്കുകയാണെന്നും കള്ളക്കേസില്‍ കുടുക്കുകയാണെന്നും അറസ്റ്റിന് പിന്നില്‍ ഗൂഢാലോചനയുണ്ടെന്നും ബിജെപി പ്രാദേശിക നേതാക്കള്‍ ആരോപിച്ചു.

കോമരത്തെ അറസ്റ്റ് ചെയ്തതിനെതിരേ ശക്തമായ നടപടികള്‍ കൈക്കൊള്ളുമെന്നും ബിജെപി മണലൂര്‍ നിയോജകമണ്ഡലം പ്രസിഡന്റ് സുധീഷ് മേനോത്തുപറമ്പില്‍, ക്ഷേത്രക്കമ്മിറ്റി സെക്രട്ടറി സുരേഷ് കാരണയില്‍ എന്നിവര്‍ പറഞ്ഞു.

ഭര്‍തൃമതിയുടെ ആത്മഹത്യയുമായി ബന്ധപ്പെട്ട് കുടുംബക്ഷേത്രത്തിലെ കോമരം പാലാഴി കാരണത്ത് വീട്ടില്‍ ശ്രീകാന്തി(25)നെ കഴിഞ്ഞദിവസമാണ് അറസ്റ്റ് ചെയ്തത്.

ക്ഷേത്രോത്സവത്തിലെ ചടങ്ങിനിടെ യുവതിക്ക് സ്വഭാവദൂഷ്യമുണ്ടെന്ന് 'കല്പന പറഞ്ഞത്' ആത്മഹത്യയിലേക്ക് നയിച്ചെന്നാണ് കേസ്. ഇന്ത്യന്‍ ശിക്ഷാനിയമം 306 പ്രകാരം, ആത്മഹത്യയിലേക്ക് ഉടന്‍ നയിക്കുന്നതിന് കാരണമാകുന്ന പ്രേരണക്കുറ്റമാണ് ചുമത്തിയത്. ശ്രീകാന്തിനെ 14 ദിവസത്തേക്ക് റിമാന്‍ഡ് ചെയ്തു.

കഴിഞ്ഞ ബുധനാഴ്ച വലിയവീട്ടില്‍ കാരണത്ത് ശ്രീമുത്തപ്പന്‍-ഭഗവതി ക്ഷേത്രത്തിലെ ചടങ്ങിനിടെ, യുവതിക്ക് സ്വഭാവദൂഷ്യമുണ്ടെന്ന് കോമരം 'കല്പന' പറഞ്ഞു. പരിഹാരമായി ദേവിയോട് പരസ്യമായി മാപ്പുപറയണമെന്നും നിര്‍ദേശിച്ചു. ഇരുനൂറോളംപേര്‍ പങ്കെടുത്ത ചടങ്ങിലായിരുന്നു ഇതെന്ന് ഭര്‍ത്താവ് ജില്ലാ റൂറല്‍ പോലീസ് മേധാവിക്ക് നല്‍കിയ പരാതിയില്‍ പറയുന്നു. യുവതി പിറ്റേന്ന് കിടപ്പുമുറിയില്‍ തൂങ്ങിമരിക്കുകയായിരുന്നു.

ഭാര്യ ഫോണില്‍ വിളിച്ച് കോമരം നാണംകെടുത്തിയെന്ന് സങ്കടത്തോടെ പറഞ്ഞതായി പരാതിയിലുണ്ട്. ഒരാള്‍ തന്റെ ഭാര്യയ്‌ക്കെതിരേ സാമൂഹികമാധ്യമങ്ങളിലൂടെ അപവാദപ്രചാരണം നടത്തുകയായിരുന്നുവെന്നും പരാതിയില്‍ പറഞ്ഞിരുന്നു.

Content Highlights: woman commits suicide in thrissur anthikkad, komaram arrested, bjp against the police action